b'\n_START_ARTICLE_\nTomo Kri\xc5\xbenar\n_START_SECTION_\nV zaporu\n_START_PARAGRAPH_\nLeta 2003 pa je bil zaprt v zaporu ob delovanju v Etiopiji. Policija ga je aretirala na obmo\xc4\x8dju omejenega gibanja, kjer naj bil tam brez potrebnega dovoljenja._NEWLINE_Kri\xc5\xbenar je bil od 20. julija 2006 zaradi ilegalnega vstopa v Sudan in zaradi obto\xc5\xbebe vohunstva do 5. septembra 2006 zaprt v tamkaj\xc5\xa1njem zaporu. Kri\xc5\xbenar, ki naj bi bil Drnov\xc5\xa1kov posebni odposlanec za krizno \xc5\xbeari\xc5\xa1\xc4\x8de sudanske pokrajine Darfur, se je napotil v Sudan brez vizuma, ker mu ga veleposlani\xc5\xa1tvo na Dunaju ni izdalo v nekaj dneh. Sodi\xc5\xa1\xc4\x8de v kraju El Fa\xc5\xa1ir ga je 14. avgusta obsodilo na dve leti zaporne kazni in pla\xc4\x8dilo kazni v vi\xc5\xa1ini 2000 evrov. Po pomilostitvi so ga izgnali iz dr\xc5\xbeave. To re\xc5\xa1evanje ga je stalo dobrih 20.000 evrov. Ozadje tega dogodka je politika Janeza Drnov\xc5\xa1ka, oziroma njegovo prizadevanje pri morebitni prepre\xc4\x8ditvi genocida nad prebivalci Darfurja, zato so se na obsodbo odzvali tudi slovenski politiki. Sodi\xc5\xa1\xc4\x8du je pismo poslal tudi predsednik Drnov\xc5\xa1ek in prosil za njegovo pomilostitev. Po navodilih zunanjega ministra Dimitrija Rupla je v Sudan odpotoval slovenski konzul v Kairu, Andrej Dernov\xc5\xa1\xc4\x8dek. Po diplomatskem posredovanju Slovenije je sudanski predsednik Omar al Ba\xc5\xa1ir 2. septembra 2006 podpisal sklep o njegovi pomilostitvi. 5. septembra se je Kri\xc5\xbenar vrnil v Slovenijo._NEWLINE_19. maja 2016 je bil aretiran v Ju\xc5\xbenem Sudanu, ker naj nebi imel uradnih dovoljenj za snemanje in gibanje na vojnem obmo\xc4\x8dju med Ju\xc5\xbenim Sudanom in Sudanom. Po posredovanju Ministrstva za zunanje zadeve Republike Slovenije, Veleposlani\xc5\xa1tva Republike Slovenije v Egiptu in Veleposlani\xc5\xa1tva Republike Nem\xc4\x8dije v Ju\xc5\xbenem Sudanu je bil 28. maja izpu\xc5\xa1\xc4\x8den.\n_START_SECTION_\nJaz ne trgujem z ve\xc4\x8dnostjo\n_START_PARAGRAPH_\nNa okrogli mizi v organizaciji \xc5\xbdupnije Trnovo Kdo potrebuje boga? v KUD France Pre\xc5\xa1eren v Ljubljani 18. maja 2011 je na temo ve\xc4\x8dnosti sogovorniku nad\xc5\xa1kofu dr. Antonu Stresu Tomo Kri\xc5\xbenar rekel: "Jaz ne trgujem z ve\xc4\x8dnostjo", saj je treba trpljenje ljudi re\xc5\xa1evati na zemlji, ne pa jim namesto tega obljubljati tola\xc5\xbebe v nebesih.'